Τέλος στις ουρές σε όλα τα διόδια της χώρας από Νοέμβριο

Θα καθορίζει το ύψος διοδίων, θα παρακολουθεί τα έσοδα και θα εφαρμόσει αναλογικά τέλη

Της Μαριάννας Τζάννε

Τον πλήρη έλεγχο του οδικού δικτύου της χώρας επιδιώκει το υπουργείο Υποδομών, στελεχώνοντας την νεοσύστατη «Υπηρεσία Οδικών Τελών» που θα αναλάβει να εποπτεύσει αλλά και να χαράξει την στρατηγική εξορθολογισμού των διοδίων και την σύνταξη προδιαγραφών για ενιαία ηλεκτρονικά αναλογικά διόδια.

Πρόκειται για μια υπηρεσία στα πρότυπα του παλιού «Ταμείου Εθνικής Οδοποιίας» που διαλύθηκε, πριν τέσσερα χρόνια, η οποία δεν θα αποτελέσει ξεχωριστό Οργανισμό, ωστόσο θα στελεχωθεί με δικό της προσωπικό και θα λογοδοτεί στον υπουργό Υποδομών.

Στη νέα υπηρεσία υπάγεται το σύνολο του οδικού δικτύου της χώρας, όπως και η κατασκευή και η διαχείριση νέων σταθμών διοδίων πλην των συμβάσεων παραχώρησης που διέπονται από ειδικό νομικό καθεστώς. Με βάση το νόμο, ο υπουργός Υποδομών αποφασίζει για τα σημεία ανέγερσης σταθμών, το ύψος τελών, τις καθολικές απαλλαγές υποχρέωσης καταβολής διοδίων, ακόμη και την κατάργηση μετωπικών σταθμών διοδίων. Περιγράφεται επίσης ο τρόπος της αναλογικότητας, όπως «προπληρωμένη κάρτα ή πομποδέκτης ή άλλο ηλεκτρονικό μέσο, ένα συνδρομητικό συμβόλαιο» καθώς και η παρακολούθηση και απόδοση των εσόδων.

Όπως αναφέρεται, η αναλογική χρέωση ανά κατηγορία οχήματος μπορεί να είναι είτε ανά χιλιόμετρο χρήσης είτε ανά χρονική περίοδο χρήσης (π.χ ημερήσια, εβδομαδιαία, μηνιαία, ετήσια κ.α), με την επιφύλαξη της εφαρμογής των προϋποθέσεων αυτών, στα έργα παραχώρησης.

Στόχος είναι η επίτευξη μιας κεντρικής διαχείρισης για τον έλεγχο και την ορθολογική κατανομή των εσόδων, σε συνδυασμό με το ειδικό καθεστώς των συμβάσεων παραχώρησης.

Με απόφαση του υπουργού Υποδομών κ. Χρίστου Σπίρτζη που δημοσιεύτηκε πρόσφατα στην Διαύγεια, στελεχώνεται η «Υπηρεσία Οδικών Τελών» που είχε προβλεφθεί με τροπολογία σε περσινό σχέδιο νόμου (4388/2016).

Στη θέση του Διοικητή ορίζεται ο κ. Αθανάσιος Δημακαράκος, πολιτικός μηχανικός και στην θέση του Υποδιοικητική ο κ. Γιώργος Μπιτάκος τοπογράφος -μηχανικός, αμφότεροι με τριετή θητεία.

Πιο συγκεκριμένα, η Υπηρεσία Οδικών Τελών, δραστηριοποιείται στην ηλεκτρονική διαχείριση των οδικών υποδομών με αντικείμενο α) την ανάπτυξη και λειτουργία Συστήματος Ηλεκτρονικής Διαχείρισης Οδικών Υποδομών παρακολούθησης και χρέωσης τελών διοδίων οχημάτων, β) την ανάπτυξη και λειτουργία Ηλεκτρονικού Συστήματος παρακολούθησης, καταγραφής και επεξεργασίας κυκλοφοριακών φόρτων, γ) την ανάπτυξη και λειτουργία του Ηλεκτρονικού Μητρώου Παρόχων Ευρωπαϊκής Υπηρεσίας Τηλεδιοδίων, που έχει συσταθεί στο υπουργείο Υποδομών. Επίσης διαχειρίζεται το κέντρο παρακολούθησης διοδίων, συντάσσει και εκδίδει προδιαγραφές υποχρεωτικής εφαρμογής για ενιαία ηλεκτρονικά αναλογικά διόδια, σε όλο το οδικό δίκτυο ανεξαρτήτως υπηρεσίας ή φορέα λειτουργίας και εκμετάλλευσης και γνωμοδοτεί στον Υπουργό Υποδομών για τα σημεία ανέγερσης και λειτουργίας των σταθμών διοδίων στο οδικό δίκτυο και σε εισόδους της χώρας.

Με Προεδρικό Διάταγμα που εκδίδεται με πρόταση του Υπουργού Υποδομών, Μεταφορών και Δικτύων καθορίζονται η οργάνωση, η διάρθρωση των οργανικών μονάδων της υπηρεσίας σε Γενική Διεύθυνση, Διευθύνσεις, Τμήματα και γραφεία, οι αρμοδιότητες αυτών και ο αριθμός των θέσεων του προσωπικού.